Premieră în lume! Franța a devenit prima țară care a introdus dreptul la avort. Parlamentul francez a votat la Versailles în favoarea înscrierii în Constituţie a întreruperii voluntare a sarcinii. Iată ce a declarat preşedintele Republicii, Emmanuel Macron!
Franța este prima țară din lume care a introdus dreptul la avort. Luni, 4 martie 2024, la Versailles, s-au înregistrat 780 de voturi pentru și 72 împotrivă, depășind cu ușurință pragul de 512 voturi care erau necesare pentru a adopta legea.
925 de parlamentari au decis să înscrie avortul în textul fundamental. Yaël Braun-Pivet, preşedinta Adunării Naţionale, a declarat că 780 de deputaţi au aprobat propunerea şi doar 72 de deputaţi au votat împotrivă.
După voturi, Emmanuel Macron, şi-a exprimat bucuria faţă de rezultatul votului pe X.
"Să sărbătorim împreună intrarea unei noi libertăţi garantate de Constituţie prin prima ceremonie de consacrare din istoria noastră deschisă publicului. Ne vedem pe 8 martie, Ziua internaţională a drepturilor femeilor", a îndemnat Macron, pe rețelele de socializare.
Femeile au dreptul legal la avort în Franţa de la o lege din 1974 – pe care mulţi au criticat-o aspru la vremea respectivă. Însă decizia Curţii Supreme a SUA din 2022 de a anula hotărârea Roe vs. Wade, care recunoştea dreptul constituţional al femeilor la avort, i-a determinat pe activişti să facă presiuni asupra Franţei pentru a deveni prima ţară care să protejeze în mod explicit acest drept în legea sa fundamentală.
"Acest drept (la avort) s-a retras în Statele Unite. Şi astfel, nimic nu ne-a făcut să credem că Franţa ar fi ferită de acest risc", a declarat Laura Slimani, de la grupul de apărare a drepturilor Fondation des Femmes. Votul de luni a consacrat în articolul 34 din Constituţia franceză că "legea determină condiţiile în care o femeie are garantată libertatea de a recurge la avort".
"Franţa este în prima linie", a declarat şefa camerei inferioare a parlamentului, Yael Braun-Pivet, din partidul centrist al preşedintelui francez Emmanuel Macron.
Însă demersul nu a fost scutit de critici. Lidera extremei drepte, Marine Le Pen, a declarat că preşedintele Emmanuel Macron se foloseşte de acest demers pentru a obţine beneficii politice. "Vom vota pentru a o include în Constituţie, deoarece nu avem nicio problemă cu acest lucru", a declarat Le Pen reporterilor înainte de votul de la Versailles, adăugând în acelaşi timp că este exagerat să fie numit un pas istoric deoarece, a spus ea, "nimeni nu pune în pericol dreptul la avort în Franţa".